কখন করা যায় দেবী সরস্বতীর আরাধনা? না, শুধু বসন্ত পঞ্চমীতে নয়, শিল্প-সাহিত্যে যখনই সৃজনশীলতার জোয়ার দেখা দেয়, তখই তুষ্ট হন বাগ্দেবী। তখনই ঘটে যায় সরস্বতী পূজা। এই ক’দিন আগে চলে গেল দেবী আরাধনার নির্ধারিত দিন। ঘটে-পটে-পুস্তকে পূজিতা হলেন দেবী। কিন্তু তার পরেও যে পূজা থেকে যায়, তা মনে করিয়ে গিল ‘দেবভাষা’।
আগামী ৫ ফেব্রুয়ারি প্রখ্যাত শিল্পী কে জি সুব্রহ্মণ্যনের জন্মদিন। তার আগে ৩ ফেব্রুয়ারি থেকে ‘দেবভাষা: বই ও শিল্পের আবাস’-এ (৬বি, যতীন দাস রোড, লেক মার্কেট, কলকাতা ২৯) শুরু হচ্ছে নতুন প্রদর্শনী 'সারস্বত', যা উৎসর্গ করা হয়েছে শিল্পী কে জি সুব্রহ্মণ্যনের উদ্দেশে।
 
শিল্পী: সুশোভন অধিকারী, ছবি: দেবভাষা-র সৌজন্যে
শিল্পী কে জি সুব্রহ্মণ্যন সারা জীবন শিল্পের সারস্বত কাজে নিজেকে নিয়োজিত করেছিলেন। তাই তাঁকে উৎসর্গীকৃত এই প্রদর্শনীতে শিল্পীরা বিভিন্ন মাধ্যমে আঁকলেন দেবী সরস্বতী-কে। কেউ এঁকেছেন সরা, কেউ-বা কাগজে, আবার কারওর ভাস্কর্যে উঠে এসেছেন সরস্বতী, কারওর-বা টেরাকোটায়। এমনকী, সরস্বতী থাকছেন সেরিগ্রাফেও। যাঁদের যাঁদের সরস্বতী নিয়ে এই প্রদর্শনী, তাঁরা হলেন— শ্যামশ্রী বসু, আদিত্য বসাক, প্রণবেশ মাইতি,সুশোভন অধিকারী, ছত্রপতি দত্ত, কৃষ্ণেন্দু চাকী, দিলীপ মিত্র, উত্তম পাত্র, রামকুমার মান্না, তন্ময় বন্দ্যোপাধ্যায়, রবি বিশ্বাস, রাজকুমার বৈদ্য, বিনয় দে। 
প্রদর্শনী উদ্বোধনের সন্ধ্যাতেই সুব্রহ্মণ্যন-কন্যা উমা পদ্মনাভনের উপস্থিতিতে প্রকাশিত হতে চলেছে তাঁর রচিত বই 'বাবার কথা'। যে বইয়ের মধ্যে ব্যক্তি ও শিল্পী সুব্রহ্মণ্যনকে আরও নিবিড় ভাবে চেনা যায়। এই বছর থেকেই শুরু হচ্ছে দেবভাষার 'কে জি সুব্রহ্মণ্যন স্মারক বক্তৃতা। প্রথম বারের স্মারক বক্তৃতা প্রদান করবেন কবি ও চিত্র পরিচালক শ্রী বুদ্ধদেব দাশগুপ্ত। স্মারক বক্তৃতার বিষয়— 'কবিতায় ছবি, সিনেমায় ছবি'। 

শিল্পী কে জি সুব্রহ্মণ্যন ও তাঁর কন্যা উমা পদ্মনাভন, ছবি: দেবভাষা-র সৌজন্যে
শাস্ত্রীয় সঙ্গীতের প্রতি শিল্পী সুব্রহ্মণ্যনের ছিল গভীর অনুরাগ। সেই কথা মনে রেখেই ওই সন্ধ্যায় থাকছে শাস্ত্রীয় সঙ্গীতের অনুষ্ঠান। সঙ্গীত পরিবেশনে থাকছেন সঙ্গীতসাধক ভীষ্মদেব চট্টোপাধ্যায়ের পুত্র জয়ন্ত চট্টোপাধ্যায়।
 
শিল্পী: তন্ময় বন্দ্যোপাধ্যায়, ছবি: দেবভাষার সৌজন্যে
পুজো শেষ হওয়ার পরেও থাকছেন দেবী। থাকছেন, লেখায়-রেখায়-সুরে।